आलोचनात्मक यथार्थवादी उपन्यासकारों में भगवती प्रसाद वाजपेयी के 'अनाथपत्नी' 'त्यागमयी', 'पतिता की साधना', वृन्दावन लाल वर्मा के 'लगन' ,'कुण्डलीचक्र',प्रसाद के 'कंकाल',और 'तितली',विश्वंभर नाथ कौशिक का 'माँ' ,'भिखारिणी' उषा देवी के 'पथचारी','पिया',निराला के 'अप्सरा','अलका' आदि.इनका विषय पुरुष की अक्षम्य उच्छृंखलता और नारी की भयंकर पराधीनता एवं विवशता है.ये उपन्यास स्त्री को वंचित करनेवाली रूढ़ियों को उखाड़ फेंकने की आवाज़ उठाते हैं.वृन्दावन लाल वर्मा के 'कुण्डली चक्र' में दो प्रकार के नारी चरित्र हैं एक विवश हो कर मनचाहे पुरुष से विवाह नहीं कर पाती ,दूसरी अपनी बुद्धि और धैर्य से काम लेकर अपना प्राप्य पा लेती है. यह वास्तव में स्त्री पर मनमानी की कहानी है .ललित सेन के शब्द लेखक का संदेश-वहन करते हैं,'तुम्हीं यदि कुछ रौद्र प्रकृति की होतीं तो आज यह नौबत क्यों आती.?तुम लोगों की आदर्श-प्रियता ने ही बहुत से पुरुषों को नरक का कीड़ा बना रखा है.'